पश्चिम बंगालः TMC नेता की हत्या के बाद मचा बवाल, 5 घरों में लगाई आग, 10 लोगों की मौत
बंगाल के बीरभूम जिले के रामपुरहाट में टीएमसी के एक उपप्रधान की सोमवार को हत्या कर दी गई थी। जिसके बाद उसका बदला लेने के लिए इस घटना को अंजाम दिया गया है।
बीरभूमः पश्चिम बंगाल के बीरभूम में टीएमसी नेता की हत्या मंगलवार को वहां हिंसा भड़क गई। गुस्साई भीड़ ने 5 घरों को आग के हवाले कर दिया। आग लगने से 7 लोगों के जलकर मारे जाने की खबर है। जानकारी के मुताबिक अब तक भड़की इस हिंसा में कुल 10 लोगों की मौत हो गई है। जानकारी के मुताबिक बंगाल के बीरभूम जिले के रामपुरहाट में टीएमसी के एक उपप्रधान की सोमवार को हत्या कर दी गई थी। जिसके बाद उसका बदला लेने के लिए इस घटना को अंजाम दिया गया है। वहीं घटना की सूचना पाकर पुलिस की एक टीम घटनास्थल पर पहुंच गई है। पुलिस ने मामले की जांच शुरू कर दी है। पुलिस अधिकारी ने बताया कि पश्चिम बंगाल के बीरभूम जिले के रामपुरहाट में मंगलवार को आग से नष्ट हुए कुछ मकानों से सात लोगों के जले हुए शव बरामद किए गए हैं। यह घटना सोमवार को तृणमूल कांग्रेस के पंचायत स्तर के एक नेता की कथित हत्या के बाद हुई। पुलिस अधिकारी ने बताया कि रामपुरहाट शहर के बाहरी इलाके में स्थित बोगतुई गांव में घरों से अब तक सात शव बरामद किए जा चुके हैं। हालांकि, दमकल विभाग के एक अधिकारी ने दावा किया कि घटनास्थल से 10 जले हुए शव बरामद किए गए हैं। पुलिस ने कहा कि बरशाल गांव के पंचायत उप प्रमुख एवं तृणमूल कांग्रेस के नेता भादु शेख का शव सोमवार को इलाके में मिला था। पुलिस इस मामले की विस्तृत जांच कर रही है।(इनपुट भाषा)